**(Ne)răbdare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Tăciuni aprinși se scaldă în orbite,

Spre asfințit o pleoapă se închide

Cu umbra nopților fierbinți tivite

Ce-n minte nasc numai efemeride.

Din bolul de cerneală scot o rimă,

O mestec în căușul palmei drepte

Și mă gândesc dacă-am comis o crimă

Că dragostea nu poate să accepte

Secunde care rătăcesc, bizare,

Pe străzi cu ceață densă, plumburie,

Clepsidre fără bani în buzunare...

Ce-ntârzie pierdute-n poezie.

- Ale absenţei tale amplitudini

Le port gravate-n pieptul meu, iubite,

Nu mai doresc să gust incertitudini

Şi nici să număr clipe ofilite.

Chiar şi secunda asta e o crimă,

În care-ţi scriu cu mâna tremurând,

Când tu lipseşti mi-e viaţa sinonimă

Cu moartea şi o simt alunecând

Spre nicăieri. N-am nicio garanţie,

Spre veşnicie nu se vând bilete,

Când tu eşti rătăcit prin poezie

Eu rătăcesc prin lumea ta, poete!

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015